[pic] | EUROPA-KOMMISSIONEN |

Bruxelles, den 27.9.2010

KOM(2010) 504 endelig

RAPPORT FRA KOMMISSIONEN TIL EUROPA-PARLAMENTET OG RÅDET

Rapport om finansiering en af International Financial Reporting Standards Foundation[1]

RAPPORT FRA KOMMISSIONEN TIL EUROPA-PARLAMENTET OG RÅDET

Rapport om finansiering en af International Financial Reporting Standards (IFRS) Foundation

INDLEDNING

I 2009 gennemgik Den Europæiske Union finansieringsordningerne for IFRS Foundation og besluttede at støtte omlægningen til ikke-frivillige, stabile og gennemsigtige finansieringsordninger med et bredt geografisk grundlag. På baggrund af denne målsætning blev man enige om et retsgrundlag ("afgørelsen"[2]), der giver Europa-Kommissionen mulighed for at yde finansiel støtte til IFRS Foundations budget[3], under forudsætning af at der sker tilfredsstillende fremskridt med hensyn til IFRS Foundations styring.

Kommissionen forelægger denne rapport om IFRS Foundations styringsreformer for Europa-Parlamentet og Rådet i henhold til afgørelsens artikel 9, stk. 3.

Kommissionen undersøger i denne rapport den seneste udvikling med hensyn til styringen uden at foregribe debatten om behovet for yderligere og mere omfattende styringsreformer af IFRS Foundation, som IFRS Foundations overvågningsorgan (Monitoring Board) i øjeblikket er ved at gennemgå, (jf. afsnit 4)[4]. Indtil overvågningsorganet har fremlagt sine anbefalinger, og de er blevet gennemført, er det helt afgørende, at International Accounting Standards Board (IASB) fortsat har de fornødne ressourcer til at gennemføre en række presserende projekter, navnlig projekter i relation til finanskrisen såvel som projekter, som har nøgleprioritet for EU, f.eks. forsikringsregnskaber.

BENCHMARK FASTSAT I AFGØRELSE NR. 716/2009/EF

I artikel 9, stk. 3, i afgørelse nr. 716/2009/EF hedder det, at "rapporten [om IFRS Foundation] skal fokusere på styringsstrukturen og -processerne, herunder overvågningsgruppens sammensætning og beføjelser, især dette organs kapacitet til at varetage sine opgaver i offentlighedens interesse på en gennemsigtig og effektiv måde. Rapporten skal endvidere indeholde oplysninger om fremskridt for så vidt angår køreplanerne for tredjelandes anvendelse af IFRS-standarder på deres indenlandske udstedere." Sidstnævnte aspekt behandles i afsnit 5 i denne rapport.

I betragtning 19 i afgørelsen henvises der til de forventninger, der optræder i Europa-Parlamentets beslutning af 24. april 2008 om internationale regnskabsstandarder (IFRS) og styring af International Accounting Standards Board (IASB) og i Rådets konklusioner af 8. juli 2008, navnlig hvad angår oprettelsen af et overvågningsorgan med relevante beføjelser og en passende sammensætning, større gennemskuelighed og legitimitet i IASCF's processer for fastlæggelse af standarder og dagsordener, øgning af Standards Advisory Councils effektivitet og formalisering af konsekvensevalueringer som en del af IASB's rettidige proces.

DE FREMSKRIDT, SOM IFRS FOUNDATION HAR GJORT FOR AT OPFYLDE BENCHMARKENE

Nylige ændringer af IFRS Foundations vedtægter

Den 15. januar 2009 afsluttede bestyrelsesmedlemmerne (Trustees) første del af deres gennemgang af IFRS Foundations vedtægter, som foretages hvert femte år. I denne del af gennemgangen blev spørgsmålet om offentlig ansvarlighed behandlet, og der blev skabt en forbindelse til et overvågningsorgan bestående af offentlige myndigheder (jf. punkt 3.2). Endvidere blev antallet af medlemmer af IASB hævet fra 14 til 16 (skal senest være gennemført i juli 2012) for at sikre en bred geografisk fordeling inden for IASB.

I januar 2010 afsluttede bestyrelsesmedlemmerne anden del af deres gennemgang af IFRS Foundations vedtægter. Der blev sat fokus på at forbedre IFRS Foundations og IASB's gennemsigtighed og offentlige ansvarlighed og øge interessenternes deltagelse og engagement, samtidig med at styringen forbedres. De vigtigste ændringer er følgende:

- IASB skal i fremtiden gennemføre en offentlig høring (hvert tredje år) om sit arbejdsprogram. Den første høring skal senest påbegyndes i midten af 2011. Formålet er at øge gennemsigtigheden i processen for fastlæggelse af IASB's dagsorden, hvilket er et af vigtigste elementer til sikring af IASB's og – mere generelt - IFRS Foundations offentlige ansvarlighed.

- IASB-medlemmernes embedsperiode bliver kortere (5 år, som højst kan forlænges med 3 år) undtagen for formanden, som kan genvælges for endnu en femårig periode. Formålet med dette er at fremme en hyppigere udskiftning af IASB-medlemmerne og dermed sikre, at fastlæggelsen af standarder regelmæssigt tilføres "nytænkning".

- Der vil være mulighed for at forkorte den rettidige proces, som i IASB's håndbog er fastsat til at vare mindst 30 dage. Dette giver større fleksibilitet i hastende tilfælde, som f.eks. i oktober 2008, da finanskrisen var på sit højeste, og det blev nødvendigt at indføre nye omklassificeringsregler for finansielle instrumenter.

- Målsætningerne for IFRS Foundation ændres for at understrege, at den overordnede målsætning er en global vedtagelse af IFRS, hvorimod konvergens kun er et middel til at lette opfyldelse af denne målsætning. Denne ændring afspejles allerede i de indledende drøftelser om IASB's fremtidige (efter 2011) arbejdsprogram – f.eks. i IFRS Advisory Council (tidligere Standards Advisory Council eller SAC).

Overvågningsorganets sammensætning og beføjelser

Overvågningsorganet består af en repræsentant for Den Internationale Børstilsynsorganisations (IOSCO) udvalg for vækstøkonomierne, en repræsentant for IOSCO's tekniske udvalg, kommissæren for Japans Financial Services Agency (JFSA), EU's kommissær for det indre marked og tjenesteydelser og formanden for US Securities and Exchange Commission (SEC). Baselkomitéen for Banktilsyn deltager i overvågningsorganet som observatør.

Forholdet mellem de deltagende organisationer og deres ansvarsområder er beskrevet i Memorandum of Understanding, som er udarbejdet af overvågningsorganet og bestyrelsesmedlemmerne. Overvågningsorganets vigtigste opgaver er at:

deltage i udpegelsen af bestyrelsesmedlemmer og godkende forslag til bestyrelsesmedlemmer

gennemgå relevans og egnethed af de ordninger for finansiering af IASB, som bestyrelsesmedlemmerne har vedtaget

gennemgå bestyrelsesmedlemmernes tilsyn med IASB's fastlæggelse af standarder navnlig med hensyn til ordningerne for rettidig proces

samarbejde med bestyrelsesmedlemmerne om forskriftsmæssige, retlige og politiske udviklinger, som er relevante for IFRS Foundations tilsyn med IASB, og

henvise sager af almen offentlig interesse vedrørende regnskabsaflæggelse til behandling i IASB.

Overvågningsorganet er stadig i færd med at udvikle procedurer og arbejdsmetoder for i praksis at kunne varetage sine opgaver i offentlighedens interesse. Kommissionen finder, at overvågningsorganet er et nyttigt skridt på vejen mod større offentlig ansvarlighed og gennemsigtighed i IFRS Foundations arbejde. Ikke desto mindre mener Kommissionen, at det er hensigtsmæssigt med en omfattende gennemgang af IFRS Foundations styringsrammer – herunder overvågningsorganets rolle – navnlig for at vurdere behovet for at styrke IFRS Foundations ansvarlighed over for de offentlige myndigheder (jf. afsnit 4).

Andre tilsagn fra Board of Trustees (bestyrelsen)

Samtidig med, at IFRS Foundations bestyrelsesmedlemmer i januar 2010 vedtog de seneste vedtægtsændringer, blev de også enige om en mere omfattende gennemgang af de tre vigtigste aspekter af styringen af IFRS Foundation. Bestyrelsesmedlemmerne blev navnlig enige om:

- straks at foretage en fuldstændig strategisk gennemgang af IFRS Foundation, som strækker sig ud over juni 2011, dvs. efter afslutningen af IASB's og US Financial Accounting Standards Boards (FASB) konvergensdagsorden. Gennemgangen skal også omfatte organisationens finansiering. Der vil blive gennemført offentlige høringer med interessenter og overvågningsorganet

- inden slutningen af 2010 at foretage og færdiggøre en fuldstændig gennemgang af IFRS Advisory Councils effektivitet for at vurdere de reformer, der for nylig er blevet indført, og for at afgøre, om yderligere reformer er nødvendige. Under denne gennemgang skal der også ses på IFRS Advisory Councils størrelse, struktur og drift

- at gennemgå rammerne for bestyrelsesmedlemmernes tilsyn med IASB og opfyldelsen af deres tilsynsfunktioner over for IASB.

Europa-Kommissionen bifalder igangsættelsen af disse gennemgange. Høringer er allerede begyndt i en række fora. På overvågningsorganets møde i april 2010 afholdt bestyrelsesmedlemmerne de første drøftelser med overvågningsorganet om den strategiske gennemgang. IFRS Advisory Council har også indledt de første drøftelser med bestyrelsesmedlemmerne om gennemgangen af IFRS Advisory Councils effektivitet. Europa-Kommissionen vil via sin deltagelse i de relevante fora nøje overvåge disse gennemgange.

FREMTIDIGE STYRINGSREFORMER

Uanset de ovennævnte positive skridt hen imod en forbedring af IASB's gennemsigtighed og offentlige ansvarlighed mener Europa-Kommissionen, at det er nødvendigt med en omfattende gennemgang af IFRS Foundations styringsrammer. Forskellige begivenheder i forbindelse med omprioriteringen af IASB-FASB-konvergensdagsordenen og udnævnelser på højt plan inden for IFRS Foundation viser vigtigheden af endnu større gennemsigtighed og offentlig ansvarlighed i IFRS Foundations beslutningstagningsproces.

Disse synspunkter deles af andre medlemmer af overvågningsorganet, som derfor har oprettet en styringsarbejdsgruppe (Governance Working Group), der skal gennemføre en omfattende gennemgang. Arbejdsgruppen har fået et bredt mandat til at dække alle relevante aspekter af IFRS Foundations styring, herunder dens institutionelle struktur samt forbindelsen mellem regnskabsstandarder og målsætninger for den offentlige politik bl.a. markedsgennemsigtighed og finansiel stabilitet. Europa-Kommissionen mener, at arbejdsgruppen bør sigte mod at udarbejde en rapport med konklusioner og anbefalinger inden udgangen af 2010, og at anbefalingerne bør gennemføres så hurtigt som muligt derefter.

KØREPLANER FOR TREDJELANDES ANDVENDELSE AF IFRS PÅ DERES INDENLANDSKE UDSTEDERE

Kommissionen vedtog den 4. juni 2010 en rapport til Europa-Parlamentet om konvergensen mellem IFRS og tredjelandes nationale almindeligt anerkendte regnskabsprincipper. Som nævnt i rapporten har mange lande fortsat gjort fremskridt i retning mod fuld konvergens af deres standarder med IFRS og mod den endelige vedtagelse af IFRS på deres indenlandske udstedere.

Det Europæiske Værdipapirtilsynsudvalg har rådgivet Kommissionen og meddelt den, at Kina, Canada, Indien og Sydkorea fortsat gør fremskridt med hensyn til at sikre konvergens i forhold til IFRS eller overgå til IFRS. I USA har man gennemført en offentlig høring om overgangen til IFRS, og den 24. februar 2010 bekræftede SEC i en politikerklæring, at man har til hensigt at træffe en afgørelse om IFRS i løbet af 2011. SEC har endvidere på de seneste møder i overvågningsorganet erkendt, at der er behov for at sikre, at USA yder passende finansiering til overvågningsorganet.

Japan har også arbejdet videre med at skabe konvergens mellem GAAP og IFRS og har for nylig bebudet, at man omkring 2012 vil tage stilling til landets eventuelle overgang til IFRS i 2015 eller 2016. Indtil da kan nogle japanske virksomheder allerede anvende IFRS på frivillig basis. Andre større økonomier har også for nylig tilkendegivet, at de har planer om at gå over til IFRS, f.eks. Argentina, Brasilien, Mexico og Taiwan. I Rusland er der ingen tegn på, at der er sket noget nævneværdigt med hensyn til at gøre brugen af IFRS obligatorisk.

I de kommende år vil Kommissionen med teknisk bistand fra CESR fortsætte med at overvåge situationen og vurdere tredjelandes bestræbelser på at tilnærme sig IFRS eller overgå til IFRS. Kommissionen vil også fremover yde bistand til de lande, der har givet tilsagn om enten at tilnærme deres nationale regnskabsstandarder til IFRS eller gå over til IFRS.

KONKLUSIONER

Kommissionen konkluderer, at IFRS Foundation har gjort fremskridt med hensyn til en række af de benchmark, der er nævnt i afgørelse nr. 716/2009/EF. Desuden har overvågningsorganet igangsat en omfattende gennemgang af IFRS Foundations styring.

Som led i eventuelle fremtidige omfattende reformer af IFRS Foundation skal dennes finansieringsordninger sikre en ikke-frivillig, gennemsigtig og stabil finansieringsplatform med et bredt geografisk grundlag (jf. afgørelsens artikel 9, stk. 4). I den henseende er det særligt vigtigt, at alle større lande bidrager til IFRS Foundations budget i forhold til deres betydning på de globale kapitalmarkeder.

Mens drøftelserne vedrørende en mere omfattende reform af IFRS Foundations styringsmodel fortsætter, bør der stilles passende midler til rådighed for IASB for at sikre, at IASB kan levere absolut påkrævede standarder, herunder standarder i forbindelse med finanskrisen som f.eks. reformen af regnskabskrav vedrørende finansielle instrumenter. Kommissionen mener derfor, at IASB's kortfristede finansieringsbehov bør understøttes i overensstemmelse med afgørelse nr. 716/2009/EF, mens overvågningsorganet gennemfører en omfattende gennemgang af IASB's styringsmodel.

På grundlag af ovenstående analyse anbefaler Kommissionen, at EU afsætter de midler til IFRS Foundation, der er fastsat i afgørelse nr. 716/2009/EF, fra 2011. Kommissionen understreger imidlertid, at der hurtigst muligt bør foretages en omfattende gennemgang af IASB's styringsmodel. Anbefalingerne fra denne vurdering skal senest forelægge i 2011 og efterfølgende gennemføres så hurtigst muligt.

BILAG

1. Beskrivelse af IFRS Foundations interne styringsstruktur

[pic]

2. Liste over vigtigste forkortelser

Financial Accounting Standards Board (FASB)

FASB er en organisation i den private sektor i USA, der fastlægger finansielle regnskabs- og rapporteringsstandarder for virksomheder, der aflægger regnskab i henhold til USA's almindeligt anerkendte regnskabsprincipper (US Generally Accepted Accounting Principles - US GAAP).

US Generally Accepted Accounting Principles (US GAAP)

Regnskabskrav til virksomheder i USA, som er fastsat af Financial Accounting Standards Board (FASB), forløbere for FASB og andre.

International Accounting Standard (international regnskabsstandard) (IAS)

Standard vedtaget af International Accounting Standards Committee (IASC), som var forløberen for International Accounting Standards Boards (IASB). Da IASB i 2001 erstattede IASC vedtog den alle gældende internationale regnskabsstandarder.

International Accounting Standards Board (IASB)

IASB er et uafhængigt, privatfinansieret organ, der fastsætter regnskabsstandarder.

International Accounting Standards Committee Foundation (IASCF)

Tidligere betegnelse for moderorganisationen for International Accounting Standards Board (IASB) - hedder nu IFRS Foundation

International Financial Reporting Standard (IFRS)

En standard med tilknyttet fortolkning, der vedtages af International Accounting Standards Board (IASB).

IFRS Foundation

Betegnelsen for moderorganisationen for International Accounting Standards Board (IASB)

Standards Advisory Council

Et forum, hvor International Accounting Standards Board (IASB) kan konsultere interesserede organisationer - benævnes nu IFRS Advisory Council. Advisory Council mødes tre gange om året, og Advisory Councils medlemmer leverer input til IASB's dagsorden, arbejdsprogrammer og særlige projekter.

[1] Efter en ændring af dens vedtægter fik International Accounting Standards Committee (IASC) Foundation den 1. marts 2010 nyt navn og hedder nu International Financial Reporting Standards (IFRS) Foundation (med virkning fra juli 2010). I denne rapport anvendes det nye navn (IFRS Foundation), selv om der i afgørelse nr. 716/2009/EF henvises til det gamle navn (IASCF). IFRS Foundation er moderorganisationen for International Accounting Standards Board (IASB), hvis standarder er indarbejdet i EU-lovgivningen i henhold til forordning (EF) nr. 1606/2002 af 19. juli 2002 om anvendelse af internationale regnskabsstandarder, EFT L 243 af 11.9.2002, s. 1.

[2] Europa-Parlamentets og Rådets afgørelse nr. 716/2009/EF af 16. september 2009 om oprettelse af et fællesskabsprogram til støtte for særlige aktiviteter i forbindelse med finansielle tjenesteydelser, regnskabsaflæggelse og revision, EUT L 253 af 25.9.2009, s. 8.

[3] Det finansielle bidrag i afgørelsen er baseret på de tal, der forelå, da Kommissionens forslag blev udarbejdet, og foregriber ikke den fremtidige budgetudvikling.

[4] Se meddelelse om overvågningsorganets oprettelse af en arbejdsgruppe på http://www.iosco.org/monitoring_board.